  Майя Бывальцева Бадӟым удмурт диктант гожтон понна 30-тӥ южтолэзе Ижкарын 3 инты радъялозы. Со сярысь ужрадлэн «ВКонтакте» вотэсысь  ивортэмын. Удмурт кылын шонер гожъяськыны быгатэмез эскерон ужрад удмурт дыръя 13 часын кутскоз. Элькунлэн шоркараз куинь валтӥсь площадкаос ужалозы: - Удмуртиысь Кун йӧскалык театрын (М. Горький ульча, 73); - Удмурт кун университет (Университет ульча, 1, 2-тӥ юрт); - Удмуртиысь Калыкъёслэн эшъяськон юртсы (Орджоникидзе, 33а). Со сяна, «Бадӟым удмурт диктант» ужрадлэн площадкаосыз мукет каръёсын но ёросъёсын радъяськозы. Озьы ик 13 часын ик диктантэз «Мынам Удмуртие» радиолэн меӵак эфираз лыдӟозы. Радъясьёслэн ивортэмзыя, студиын диктантэз гожтоз элькунысь лулчеберетъя министр Владимир Соловьёв. Радио пыр гожтэм ужъёсты таӵе адресъя келяно: 426069, Удмурт Элькун, Ижкар, Песочной ульча, 9 («Бадӟым удмурт диктант») яке электрон адресъя: diktant2018@mail.ru. Тодэ вайытом, удмурт кылын шонер гожъяськыны быгатэмез эскеронъя «Бадӟым удмурт диктант» ужрад 2019-тӥ арын тямысэтӥзэ ортчоз ни. Россиын ялэм Театрлэн араз диктантлы текстэз Удмуртиысь Йӧскалык театрысь артист, «2018-тӥ арын удмурт кылын тужгес кужмоез чеберлыко литература уж» вожвылъяськонын «Тужгес умоез пьеса» номинациын вормись Алексей Котков гожтӥз. Ӧвӧл туэ прямой речен предложение, арлы быдэ сямен со пумиське вал. <…> Но нимысьтыз саклык висъяны кулэ одно ик вводной кылъёслы, озьы ик союзтэм сложной предложениосыз трос пумиськозы Ольга Стрелкова, кылосбур тодосъя кандидат Диктантлэсь текстсэ, тужгес ӵем пумиськылӥсь янгышъёс но ужъемышъёс ужрадлэн «ВКонтакте» вотэсысь бамаз но радъясьёслэн нимлыко сайтазы тужгес берзэ 30-тӥ оштолэзе шараялозы. 90 но солэсь трос балл басьтэм муртъёслы сертификатъёс сётозы. 2019-тӥ арын диктантэз радъяло – «Мынам Удмуртие» кун телерадиокомпания, Удмурт кун университетысь Удмурт кылосбуръя, финно-угроведениея но журналистикая институт Удмуртиысь Йӧскалык политикая министерство, «Удмурт Кенеш» огазеяськон, Удмуртиысь Йӧскалык театр. Тодэ вайытом, «Бадӟым удмурт диктант» туэ тямысэтӥез луоз ни. 2018-тӥ арын нимысьтыз радъям интыосы 2 сюрслэсь трос адями лыктӥз, 500-лэсь ятыр адями диктантэз радио пыр кылзыса гожтӥз. 85 мурт 100 балл люказ. Кузебай Гердлы сӥзем текстэз кылосбур тодосъя кандидат Александр Шкляев гожтӥз.  Тегъёс: Мерлык Ижкар Удмуртия удмурткыл Бадӟымудмуртдиктант  